Pirinen Göteborgin kirjamessuilla syksyllä 2010.
**Joakim Pirinen** (s. 28. toukokuuta 1961) on suomensukuinen ruotsalainen sarjakuvapiirtäjä, taiteilija, näytelmäkirjailija ja runoilija. Pirinen asuu ja vaikuttaa Tukholmassa. Kaikissa Pirisen sarjakuvissa hallitsevana ympäristönä on kansankodin pääkaupunki Tukholma mustasävyisenä ja unenomaisena.

Pirisen ensimmäinen sarjakuva-albumi *Myrsky hiekkalaatikossa* ilmestyi 1986 mutta läpimurtosarjakuva oli seuraavana vuonna ilmestynyt *Sokeri-Sakari* -albumi (ruotsiksi *Socker-Conny*). Lihava ja säännöistä piittaamaton raitapipopää ihastutti myös näytelmäversiona.

George Herrimanin (Krazy Kat) lisäksi Pirisen sarjakuvasuosikkeja ovat Winsor McCay (Pikku Nemo) ja ruotsalainen Oskar Andersson. Juuri Anderssonin tummasävyinen huumori inspiroi Piristä hänen luodessaan Sokeri-Sakarin hahmon.

Pirinen piti 1980-luvun lopulta alkaen 12 vuoden tauon sarjakuvien tekemisestä ja keskittyi muihin töihin. Vuonna 2001 Pirinen kuitenkin palasi sarjakuvan maailmaan vakuuttavasti teoksella *Meitä kustaan silmään*. Vanhat hahmot jatkavat ja jo avaussarjassa seikkailee Sokeri-Sakarin menestyvä veli Kulli-Iivari ja myös vanhentunut ja rappeutunut Sokeri-Sakari vilahtaa tarinassa. Tarinat jatkuvat vähintäänkin yhtä yhteiskuntakriittisesti kuin ennenkin. 

Pirinen on käynyt Suomessa useita kertoja ja ollut myös esimerkiksi vieraana Kemin sarjakuvapäivillä vuonna 1986 ja Helsingin sarjakuvafestivaaleilla vuosina 2001 ja 2003.

Pirisen ensimmäinen proosateos oli vuonna 2001 ilmestynyt *Den svenska apan.* Hän on myös kuvataiteilija ja hänellä on ollut näyttely Moderna Museetissa 1992. Pirinen on ollut ahkera myös dramaatikkona ja kirjoittanut näytelmätrilogian *Familjen Bra*. 

Pirisen *Kvarteret Kniven* esitettiin Viirus-teatterissa Helsingissä vuonna 1994. Sen ohjasi Arn-Henrik Blomqvist ja visuaalisesta suunnittelusta vastasi Mimmi Resmanin.

Suomennetut sarjakuvat
----------------------

* *Myrsky hiekkalaatikossa* (1986), Suuri Kurpitsa
* *Sokeri-Sakari* (1987), Jalava
* *Kaasua, komisario Likanen* (1988), Jalava
* *Söin kaikki Venäjän värit* (1994), Suuri Kurpitsa
* *Meitä kustaan silmään* (2001), Suuri Kurpitsa
* *Myrsky hiekkalaatikossa*. Käännös: Reija Nieminen, Jussi Karjalainen, Pauli Kallio. Suuri kurpitsa, 2002. ISBN 952-9887-37-X.
* *Sokeri-Sakari*. (Socker-Conny, 1985.) Käännös: Jukka Heiskanen. Täydennetty painos. Suuri kurpitsa, 2003. ISBN 952-9887-38-8.
* *Kalmasen herrasväen aviopulmat*. Käännös: Ilkka U. Pesämaa.. Suuri Kurpitsa, 2009. ISBN 978-952-9887-62-0.
* *Komisario Neliön välähdys*. (Kommissarie Kvadrat, 2014). Suuri Kurpitsa, 2015. ISBN 978-952-9887-97-2.

Lähteet
-------

1. ↑  Tukholma unena, Tukholma hallusinaationa Joakim Pirisen sarjakuvissa, Mikko Laaksonen
2. ↑  Hotinen, Juha-Pekka: Kemissä pirisee Sokeri-Sakari. Murkkujen turhapuro.  *Helsingin Sanomat*, 30.9.1987, s. 23. Näköislehden aukeama (tilaajille).
3. ↑  Sarjakuvien teko on jatkuvaa kamppailua (Arkistoitu – Internet Archive)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Suomi (KANTO)
* Yhdysvallat
* Ruotsi

 |
|  |
| Taiteenala | 
* MusicBrainz

 |
|  |
| Muut | 
* Europeana
* IdRef

 |

 |